— Мне бачыцца яго шкоднасць у састарэлай сымбалічнасці. Я маю на ўвазе ўяўленне пра тое, што Грунвальд ратаваў беларусаў ад анямечвання, ад заваявання, што Грунвальдская бітва паклала канец адвечнаму імкненню немцаў на ўсход, што яна была адказам на агрэсіўную палітыку немцаў у кантэксце адвечнай германа-славянскай варожасці. Усё гэта — пазнейшая ідэалагічная канструкцыя, якая працяглы час выконвала пэўную функцыю ў канкрэтных гістарычных умовах. Цяпер падобныя ўстаноўкі не павінны працаваць, бо насталі іншыя ўмовы і свет змяніўся.